Viikko sitten sateenkaaren värein maalatut portaat joutuivat tuoreeltaan ilkivallan kohteeksi. Nyt portaat maalattiin uudestaan, ja sekaan jätettiin ilkivallantekijöiden värejä.

Yksi valkoinen, yksi värillinen. Sitten kaksi valkoista ja kolme värillistä. Seuraavaksi viisi valkoista ja kahdeksan värillistä.

Malminkartanon täyttömäen kohutut portaat saivat tänään pintaansa uuden maalikerroksen, jonka logiikka noudattaa kuuluisaa Fibonaccin lukujonoa. Siinä jonon seuraava luku on aina kahden edellisen summa: 1,1,2,3,5,8, ja niin edelleen.

Olen ainakin oppinut, että siinä mitä töistäni sanon, täytyy olla tosi tarkka. Olen aina luottanut siihen, että teos puhuu puolestaan. Maj-Britt Huovila

Ajatuksen esitti paikallinen graafinen muotoilija, jonka ydinajatus oli, että näin uuteen teokseen voidaan säilyttää osa ilkivallantekijöiden valkoista maalia, ja syntyy vuoropuhelua.

Taiteilija Majbritt Huovila ryhmineen otti ajatuksen mielenkiinnolla vastaan, ja tänään paikalla oli kymmenien vapaaehtoisten ryhmä pensselit kädessä. Maalauspäivän aamuna paljastui, että valkoisen lisäksi portaiden alaosa oli edellisen yön aikana maalattu mustaksi. Myös mustaa päätettiin säästää uuteen teokseen samalla logiikalla kuin valkoista.

Taiteilija Majbritt Huovilan ideoima ja johtama Raitataideteos: Jättärin portaat tehtiin ensimmäisen kerran 8. elokuuta ja uudelleen 16. elokuuta 2017. Vesa Marttinen / Yle

Huovila itse ei välittäisi työtä enää kommentoida, sillä saatu palaute ja teoksen tuhoaminen ovat selvästi uuvuttaneet hänet.

– Olen ainakin oppinut, että siinä mitä töistäni sanon, täytyy olla tosi tarkka. Olen aina luottanut siihen, että teos puhuu puolestaan. Toivon että tämäkin teos saa oman rauhan, ja se joka ottaa tähän seuraavan kerran kantaa, on tämän teoksen äärellä ja katsoo, mitä se viestittää hänelle.

Paikalla myös vartija

Keskiviikon maalaustalkoita oli turvaamassa myös vartija, joka oli hälytetty paikalle Kanneltalolta Helsingin kaupungin toimesta. Talkoot sujuivat kuitenkin rauhallisesti, ja vartijakin ehti maalata muutaman portaan.

Monta käännettä viikon sisällä Malminkartanon täyttömäen portaat maalattiin 8. elokuuta osana Helsingin Taiteilijaseuran Taidekehä-hankkeen yhteisöllistä taideprojektia Raitataideteos: Jättärin portaat. Pari päivää myöhemmin tuntematon tekijä tai tekijäryhmä maalasi portaat valkoisiksi ylhäältä puoleenväliin saakka. Tapahtuneesta on tehty poliisille rikosilmoitus. Kun taiteilija Majbritt Huovila ryhmineen kokoontui 16. elokuuta maalaamaan portaat uudelleen alkuperäiseen asuunsa, kävi ilmi, että edellisen yön aikana portaiden alkuosa oli maalattu mustaksi. Jokaisessa maalausvaiheessa portaista on maalattu vain päädyt, ei askelpintaa.

Teoksen ja projektin tuottaja Anna Puhakka muistuttaa, että Helsingin Taiteilijaseuran Taidekehä-hankkeeseen kuuluvalle teokselle on myönnetty rakennusvirastolta lupa ja sen yksityiskohdista on olemassa tarkka kirjallinen sopimus.

– Sopimuksessa mainitaan muun muassa, että teos on paikallaan 2–5 vuotta ja sen jälkeen teosta ei enää uusita. Siinä vaiheessa on hyvä paikka käydä keskustelua, millainen teos paikalle jatkossa halutaan.

Pohdittavaa koululaisille

Portaiden uudelleenmaalaamiseen osallistui keskiviikon aikana kymmeniä vapaaehtoisia. Englanninkielenopettaja Veera Harjupatana toi läheisestä Apollon yhteiskoulusta paikalle ryhmän kahdeksasluokkalaisia.

– Kaikki lähtee yhteisöllisyydestä ja suvaitsevaisuudesta, jotka ovat meillä koulussakin keskeisiä arvoja. Me nähtiin tämä upea taideteos, joka tänne oli tehty, ja ilahduttiin siitä kovasti, ja sitten harmistuttiin siitä, että teos oli töhritty ja vandalisoitu, Harjupatana sanoo.

Teos, sen tuhoaminen ja aiheesta käyty keskustelu on opettajan mukaan puhuttanut myös koulussa ja antanut jutunjuurta oppitunneille saakka.

– Meillä opetetaan jo koululaisille, että sananvapaus on ok, ja jos et ole samaa mieltä jostain asiasta, eriävän mielipiteen saa tietenkin ilmaista. Mutta ei niin, että käydään töhrimässä toisten tekemiä juttuja.